Lausuntokierrokselle lähtenyt sosiaali- ja terveyspalvelujen uudistus saattaa kaataa hallituksen.

Näin uskoo viikonvaihteessa perussuomalaisten piirikokouksessa Lappeenrannassa vieraillut puolueen puheenjohtaja Jussi Halla-aho.

— On olemassa kaikki edellytykset sille, että sote-uudistus ajautuu poliittiseen umpikujaan keskustan ja kokoomuksen välillä tai perustuslaillisten kysymysten vuoksi. Pidän mahdollisena, että sote-laki ei perustuslaillisista syistä mene läpi niin, että kokoomus sen voisi hyväksyä.

Sote-lakien kangertelussa Halla-ahon sormi osoittaa erityisesti juuri kokoomusta.

— Kokoomus ajaa veronmaksajien kustannuksella ja kansalaisten edun vastaisesti yksittäisten terveysyritysten etuja.

Halla-aho ennustaa, että Suomen satavuotisjuhlavuoden ajan hallitus pysyy kasassa. Presidentinvaalien jälkeen tilanne voi muuttua.

— Gallupien perusteella hallituskriisi voisi kokoomukselle sopia. Myös perussuomalaisten pitää olla keväällä valmiina vaaleihin.

Halla-aho aikoo myös itse olla ehdokkaan seuraavissa eduskuntavaaleissa ajankohdasta riippumatta.



Poliittiselle uralle loppu sinisissä

Gallupien perusteella hallituskriisi voisi kokoomukselle sopia. Myös perussuomalaisten pitää olla keväällä valmiina vaaleihin.



Perussuomalaisten kesän puoluekokouksen jälkeinen hajaannus on poikinut Suomeen uuden puolueen, kun Sininen tulevaisuus perustettiin entisen perussuomalaisten ministeriryhmän ympärille.

Myös maakunnissa on ollut liikehdintää. Esimerkiksi Imatralle syntyi uusi sinisten valtuustoryhmä. Halla-aho ei ole huolissaan laajemmista repeymistä.

— Imatralla näiden henkilöiden lähtö ei tullut yllätyksenä piirille eikä puoluetoimistolle. Jäsenrekisterissä pakoa puolueesta ei näy. En usko, että merkittävä osa lähtee mihinkään, sillä heidän poliittinen uransa loppuu siihen. On vaikea ennustaa tulevaisuutta puolueelle, jonka olemassaolo ei perustu ohjelmaan tai asioihin, jotka ovat ihmisille tärkeitä.





Timo Soini saa kyytiä Halla-aholta



Brysselistä käsin puoluettaan johtava europarlamentaarikko sanoo, että etäjohtaminen on sujunut ongelmitta.

Hänen mukaansa puolueessa on paljon eri alojen osaajia, jotka saavat nyt tilaa enemmän kuin edellisen puheenjohtajan Timo Soinin aikaan.

— Olen saanut palautetta siitä, että olen näkynyt puoluetoimistolla enemmän kuin edeltäjäni. Olen myös huomannut helpotuksen puoluetoimistolla ja eduskuntaryhmässä, kun puoluetta ei enää johdeta pelolla, räyhäämisellä ja huutamisella, Halla-aho sivaltaa edeltäjäänsä.

Halla-ahon puheista käy hyvin ilmi, ettei hän juuri edeltäjästään perusta.

— Timo Soini on puhunut julkisuudessa johtajuudesta ja arvioinut, että minulla ei ole johtajuutta. Hän itse rakasti johtajuutta ja julkisuudessa paistattelua. En ole politiikassa vallantunteen vuoksi eikä minun tarvitse olla huolissani asemastani puheenjohtajana.





Sipilällä oli selkeä käsitys siitä, mitä tapahtuu



Kuluneella viikolla ilmestyi toimittaja Lasse Nurmen kirjoittama kirja, jossa käsiteltiin perussuomalaisten puoluekokousta ja sen jälkeistä poliittista tilannetta Suomessa.

Kirjan perusteella pääministeri Juha Sipilää (kesk.) on syytetty valehtelusta, kun hän selvitti tapahtumia eduskunnassa. Sipilän mukaan hän ei ollut etukäteen suunnittelemassa perussuomalaisten lähtöä hallituksesta.

Halla-Ahon näkökulma on toinen. Hän sanoo suoraan, että esimerkiksi pääministerin suorittama lentomatka Kultarantaan presidenttiä tapaamaan oli osa näytelmää.

— Kaiken sen jälkeen mitä olen nähnyt, en usko pääministerin olleen tietämätön siitä, mitä perussuomalaisten eduskuntaryhmässä juonittiin. Sipilällä oli selkeä käsitys siitä, mitä tapahtuu.

Halla-ahon mukaan perussuomalaisten ajaminen pois hallituksesta tuli mahdolliseksi, koska eduskuntaryhmän repeäminen ja perussuomalaisten ministerien loikkausoperaatio oli pääministerin tiedossa.